Reštaurácia Čierny Havran
Ak ste z Púchova, určite Vám nemusím predstavovať reštauráciu Čierny Havran, ktorá sa nachádza na Moravskej ulici. Reštaurácia patrí medzi najnavštevovanejšie v meste a ponúka najširšiu ponuku mäsitých i bezmäsitých jedál. Zo širokej ponuky jedál si vyberie každý. Ponuka jedál sa nemení a je stála. Studené a teplé predjedlá, polievky, jedlá z kuracieho, bravčového i hovädzieho mäsa, jedlá z rýb, šaláty, bezmäsité jedlá, havranie špeciality i dezerty, to všetko tu nájdete. Medzi najobľúbenejšie jedlá tu bez pochýb patria grilované bravčové rebierka s cesnakovým zemiakom a kukuricou, tie sú naozaj fantastické, len už niekoľko krát sa stalo že bolo viac kostí ako mäsa… Chutné sú všetky šaláty, gyros, pikantné kuracie kúsky, hovädzia panvica. Vyprážaný syr ma príliš neoslovil, nakoľko používajú nejaký lacný ktorý nemá vôbec dobrú syrovú chuť. Niekoľko krát nám tiež naservírovali menej kvalitné hranolky, zjavne nejaké lacné akciové.
A ako by som reštauráciu po rokoch fungovania zhodnotila? Jedlo tu bolo zatiaľ vo väčšine prípadov chutné, avšak kvalita používaných potravín by mohla byť lepšia (v poslednom období používajú lacné potraviny čo je cítiť na jedle). Tiež by sme ocenili, ak by do ponuky zaradili aj iné čapované pivo nakoľko to sa za tie roky vôbec nezmenilo (napríklad nejakú špecialitu z niektorého malého slovenského či českého pivovaru).